
Parlamentul  României

Camera  Deputaților

Comisia pentru industrii și servicii






                 București, 05.03.2019
                   Nr.4c-3/51/2019
AVIZ
asupra proiectului de Lege pentru aprobarea Ordonanței de urgență a Guvernului nr.107/2018 privind modificarea și completarea unor acte normative, precum și pentru prorogarea unor termene


În conformitate cu prevederile art.95 și 115 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru muncă și protecție socială și Comisiei pentru buget, finanțe și bănci, care sunt sesizate în fond, cu proiectul de Lege pentru aprobarea Ordonanței de urgență a Guvernului nr.107/2018 privind modificarea și completarea unor acte normative, precum și pentru prorogarea unor termene, transmis cu adresa nr. P.L.x. 55/2019 din 25 februarie 2019, înregistrat la comisie sub nr.4c-3/51 din 26 februarie 2019.



Consiliul Legislativ, cu avizul nr.1167/11.12.2018, avizează favorabil proiectul de ordonanță de urgență cu observații și propuneri preluate de inițiator.


Consiliul Economic și Social, cu actul nr.6028/28.11.2018, a transmis un punct de vedere în care menționează că 4 reprezentanți ai părții sindicale, reprezentații părții patronale și reprezentanții asociațiilor și fundațiilor neguvernamentale ale societății civile au votat pentru avizarea favorabilă a proiectului de act normativ, iar un reprezentant al părții sindicale a votat pentru avizarea nefavorabilă a proiectului de act normativ.


Senatul, în calitate de primă Cameră sesizată, a adoptat proiectul de lege în condițiile articolului 115 alineatul (5) teza a III-a din  Constituția României, republicată.

Proiectul de lege are ca obiect de reglementare modificarea articolului 1 alineatul (2) din Ordonanța de urgență a Guvernului nr.8/2009 privind acordarea voucherelor de vacanță, aprobată cu modificări și completări prin Legea nr.94/2014, cu modificările și completările ulterioare, precum și modificarea și completarea Legii nr.165/2018 privind acordarea biletelor de valoare. De asemenea, se stabilește momentul intrării în vigoare a articolului 26 alineatele (4) - (6) din Legea-cadru nr.153/2017 privind salarizarea personalului plătit din fonduri publice, cu modificările și completările ulterioare, la data de 1 ianuarie 2021. Se preconizează și completarea articolului 3 din Ordonanța de urgență a Guvernului nr.77/2017 privind înființarea Centrului Național pentru Informații Financiare, aprobată cu completări prin Legea nr.99/2018, cu două noi alineate, alineatele (11) și (12), precum și abrogarea articolului 15 din Ordonanța de urgență a Guvernului nr.90/2017 privind unele măsuri fiscal-bugetare, modificarea și completarea unor acte normative și prorogarea unor termene, aprobată cu completări prin Legea nr.80/2018, cu modificările și completările ulterioare.
Examinarea proiectului de lege a avut loc în ședința comisiei din 05 martie 2019.

În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege în forma adoptată de Senat.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,

Iulian Iancu
Consilier parlamentar, Isabela Patricia Robe

